Рая æд гæды хæстæгдæр балæууыд: ай цыдæр диссаджы дада куы у — гæдыйы æвзаг æмбары. Ноджы ма кæд дзуры аргъау. Аргъауæй диссагдæр та цы уа æмæ йæм хъусынæй. чи кæд бафсæддзæн? Йæ хъæбысы дарын нал фæразы гæдыйы æмæ йæ дыууæ лæджы æхсæн бандонмæ сæргъæвта. Гæды уайтæккæ æргæпп кодта æмæ та сывæллоны къæхтыл йæхи дыууæрдæм хафыныл схæцыд хуырхуыргæнгæ. Æрсæрфон æй, зæгъгæ, йæм куыд æргуыбыр кодта, афтæ йæ къабайы риуыл ауыдта гæдыйы цармæй армыйас чъепп. ч Тарстхуызæй йæм ныдздзагъыр, æнæхъæн куы у йæ царм, уæд дзы ацы гæбаз кæцæй схаудаид?